CELEX: 32010R0848
Language: ro
Date: 2010-09-27 00:00:00
Title: Regulamentul (UE) nr. 848/2010 al Comisiei din 27 septembrie 2010 de derogare, pentru anul de comercializare 2010/2011, de la dispozițiile articolului 63 alineatul (2) litera (a) din Regulamentul (CE) nr. 1234/2007 al Consiliului în ceea ce privește datele la care se comunică reportarea zahărului excedentar

28.9.2010   
            
            
               RO
            
            
               Jurnalul Oficial al Uniunii Europene
            
            
               L 253/1
            
         REGULAMENTUL (UE) NR. 848/2010 AL COMISIEI
   din 27 septembrie 2010
   de derogare, pentru anul de comercializare 2010/2011, de la dispozițiile articolului 63 alineatul (2) litera (a) din Regulamentul (CE) nr. 1234/2007 al Consiliului în ceea ce privește datele la care se comunică reportarea zahărului excedentar
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 85 litera (c) coroborat cu articolul 4,
   întrucât:
   
               (1)
            
            
               În conformitate cu articolul 63 alineatul (2) litera (a) din Regulamentul (CE) nr. 1234/2007, fiecare întreprindere care a decis să-și reporteze, în totalitate sau parțial, producția excedentară de zahăr căruia i se aplică o cotă trebuie să notifice această decizie statului membru în cauză înaintea unei date care urmează a fi stabilită de statul membru respectiv în intervalul temporal prevăzut la articolul menționat.
            
         
               (2)
            
            
               Pentru a facilita aprovizionarea pieței Uniunii cu zahăr peste cotă, permițând astfel întreprinderilor să reacționeze la schimbări neprevăzute ale cererii în ultimele luni ale anului de comercializare 2010/2011, statele membre trebuie să aibă posibilitatea de a stabili date mai îndepărtate până la care întreprinderile să comunice cantitățile de zahăr excedentar de reportat.
            
         
               (3)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 63 alineatul (2) litera (a) din Regulamentul (CE) nr. 1234/2007, pentru anul de comercializare 2010/2011, întreprinderile care au decis să reporteze cantități de zahăr, în conformitate cu articolul 63 alineatul (1) din regulamentul menționat, trebuie să informeze statul membru în cauză înaintea unei date care urmează a fi stabilită de statul membru respectiv în intervalul 1 februarie-15 august 2011.
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică de la 1 octombrie 2010 până la 30 septembrie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 septembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.